Alta Engelbrecht, Author at LitNet
Alta Engelbrecht (née Claassen) matrikuleer aan die Hoërskool Goudrif in Germiston. Sy verwerf haar BA (Ed)-graad in 1980 aan die Universiteit van Pretoria. Nadat sy vir twee jaar by die Hoërskole Kempton Park en Silverton skoolgehou het, word sy die projekorganiseerder van die destydse ATKB, waar sy kultuurprojekte soos redenaarskompetisies, koorkompetisies en storievertelkompetisies ontwikkel en bestuur het.
Haar tersiêre loopbaan begin by die destydse Onderwyskollege van Pretoria (NKP) nadat sy haar BA (Honneurs) in Afrikaans-Nederlands aan Unisa verwerf het. Hier is sy genader om deel te word van 'n span wat Afrikaans-handboeke vir 'n postapartheid Suid-Afrika geskryf het. Dit het haar belangstelling in die rol wat handboeke in die amptelike en nie-amptelike kurrikulum speel, laat posvat.
Sy verwerf haar MEd en PhD ook aan die Universiteit van Pretoria, waar sy tans senior lektor in die Fakulteit Opvoedkunde is. Sy is verantwoordelik vir die metodoliekopleiding van voorgraadse en nagraadse onderwysstudente en het reeds ses MEd- en PhD-studente suksesvol begelei.
Elf akademiese publikasies het reeds uit haar pen in geakkrediteerde tydskrifte of boeke verskyn. Haar publikasies word gekenmerk deur twee navorsingsfases: stereotipering in skoolhandboeke as oorgangspublikasies ten tye van die oorskakeling van apartheid na demokrasie, en postapartheid publikasies wat deur situasionele veranderlikes soos kurrikulumontwikkeling en tegnologiese ingrypings beïnvloed word.
Twintig handboeke en werkboeke vir skool- en tersiêre opleiding vorm ook deel van haar publikasielys. Sy is onder andere die medeskrywer van handboekreekse soos Afrikaans ons taal en Platinum Afrikaans (Huistaal), 'n Afrikaanse navorsingshandboek vir nagraadse studente, en twee metodiekhandboeke vir studente en onderwysers, getiteld Afrikaansmetodiek deur 'n nuwe bril (Oxford) en Vuvuzela-Afrikaans: taalonderrig wat nie geïgnoreer kan word nie (Mediakor). Sy het onlangs ook werkboeke geskryf vir die roman en film Pad na jou hart, sowel as die Alles-in-een Afrikaans Eerste Addisionele Taal Lees- en taal-reeks vir graad 4–7.
Die "ons" in Afrikaanse handboeke
Estelle Kruger, Alta Engelbrecht Onderhoude 2017-03-20
"Ek dink almal kan op hierdie stadium 'n tuiste in Afrikaanse handboeke vind, maar ons moet net bly waak daarteen dat ons nooit weer 'n 'ons' en 'hulle' in ons handboeke skep nie."